गर्मी ने दी दस्तक, भू-जल स्तर गिरा नपा ने अब तक नहीं बनाई कार्य योजना
पानी की समस्या से निपटने नगर पालिका ने तैयार नहीं किया प्लान
भास्कर संवाददाता | गोरमी
मौसम में बदलाव होने के साथ ही नगर में पेयजल संकट गहराने लगा है। क्यांेकि नगर की कई कॉलोनियों में पानी की सप्लाई के लिए पाइप लाइन ही नहीं बिछाई गईं है, जिसके कारण लोगों को प्राइवेट बोर से खरीदकर पानी पीना पड़ रहा है।
हालांकि इन जगहों पर रहने वाले लोगों को हर रोज ही इस तरह की समस्याओं का सामना करना पड़ता है, लेकिन गर्मियां शुरू होते ही यह समस्या और भी विकराल हो जाती है। इसके बाद भी नपा द्वारा अब तक पेयजल संकट से निपटने की योजना तैयार नहीं की गई है।
नपा द्वारा जहां नगर के कई मोहल्लों में अब तक पानी की पाइप लाइन नहीं बिछाई गई है। जिसके कारण इन जगहों पर रहने वाले लोगों को हर रोज पानी के लिए भटकना पड़ता है। वहीं गर्मियां शुरू होते ही सबसे ज्यादा दिक्कत उस वक्त होती है, जब मई और जून के महीने में निजी बोर संचालक कनेक्शनधारियों से अधिक दाम वसूलते हैं।
इन वार्डों में है समस्या
नगर के वार्ड क्रमांक 18 स्टेशन रोड, भिंड रोड, ग्वालियर रोड, जैन मंदिर वाली गली, वार्ड क्रमांक 17 सुमेर कॉलोनी, गांधी नगर, वार्ड क्रमांक 4, 5, वार्ड क्रमांक 15 का आधा हिस्सा सहित अन्य जगहों पर नपा द्वार अब तक लोगों के घरों में पानी पहुंचाए जाने की व्यवस्था नहीं कराई गई है। जिसके कारण लोगों को अपने घरों में पानी भरने के लिए हर रोज संघर्ष करना पड़ता है।
योजना तैयार कर ली गई है
वार्डों में पानी की सप्लाई कराए जाने को लेकर नपा द्वारा योजना तैयार कर ली गई है। जिसका वास्तविक स्वरूप जल्द ही जमीनी स्तर पर लोगों को दिखाई देने लगेगा। भीकम सिंह कौंसल, अध्यक्ष नगर पालिका गोहद
पाइप लाइन न होने से इस तरह परेशान हो रहे हैं लोग
प्राइवेट बोर से कनेक्शन लेने पर हर माह 300-400 रुपए बिल के रूप में देने पड़ रहे हैं। प्राइवेट बोर से कनेक्शन लेने के लिए खुद की पाइप लाइन भी बिछवानी पड़ रही है। कई इलाकों में निजी बोर नहीं हैं, वहां पर लोग हैंडपंप के ऊपर आश्रित हैं। हैंडपंप पर पानी भरने वाले लोगों की सुबह से ही भीड़ जुट जाती है।
hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva